b'\n_START_ARTICLE_\nSebastian Kneipp\n_START_SECTION_\n\xc5\xbdivljenje\n_START_PARAGRAPH_\nRodil se je v preprosti dru\xc5\xbeini na Bavarskem leta 1821. Njegov o\xc4\x8de je bil tkalec platna. Ker je bil Sebastian edini fant, mu je \xc5\xbee kot otrok pomagal pri statvah, vendar pa si je vedno \xc5\xbeelel postati duhovnik. Ob pomo\xc4\x8di solidarnega duhovnika Merkla je bil sprejet v gimnazijo, vendar je po petih letih intenzivnega \xc5\xa1tudija resno zbolel za plju\xc4\x8dno tuberkulozo. V tistem \xc4\x8dasu je bila plju\xc4\x8dna tuberkuloza obi\xc4\x8dajno smrtna, Kneipp pa je naletel na knjigo Johanna Siegmunda Hahna o hidroterapiji iz 18. stoletja, ki ga je navdu\xc5\xa1ila. Pozimi leta 1849 se je ve\xc4\x8dkrat tedensko kopal v Donavi. Ta kratka izpostavljanja mrzli vodi, so okrepila njegov imunski sistem, saj se je njegovo stanje izbolj\xc5\xa1evalo in je lahko nadaljeval s teolo\xc5\xa1kim \xc5\xa1tudijem v M\xc3\xbcnchenu. Tu je prepri\xc4\x8dal nekaj svojih kolegov \xc5\xa1tudentov, da so se mu pridru\xc5\xbeili pri eksperimentih s hidroterapijo. Do\xc5\xa1tudiral je teologijo in pri enaintridesetih postal duhovnik. Pri \xc5\xa1tiriintridesetih je postal spovednik, v devetinpetdesetem letu pa tudi \xc5\xbeupnik dominikank v W\xc3\xb6rishofnu. Hidroterapijo je za\xc4\x8del uporabljati na revnih \xc5\xbeupljanih. Prvotni pristop je raz\xc5\xa1iril z vklju\xc4\x8ditvijo zeli\xc5\xa1\xc4\x8darstva, telovadbe in drugih elementov. Hkrati je omilil zdravljenje z vodo opisano v knjigi, saj se mu je zdelo preve\xc4\x8d agresivno. Poleg tega je ljudi opozarjal, naj ga ne izvajajo prepogosto. Njegov ugled je zrasel, ko so po njegovih ritualih ozdraveli \xc5\xa1tevilni umirajo\xc4\x8di ljudje. Zato se je zameril zdravnikom in sledilo je ve\xc4\x8d prijav \xc5\xa1arlatanstva, vendar je bil kasneje opro\xc5\xa1\xc4\x8den.\n_START_SECTION_\nDelo\n_START_PARAGRAPH_\nKneipp je razvil naravno obliko zdravilstva, ki vklju\xc4\x8duje zdrav na\xc4\x8din \xc5\xbeivljenja, prehrane in zdravljenje z blago delujo\xc4\x8dimi rastlinami in vodo. Zeli\xc5\xa1\xc4\x8dne kopeli delujejo prek fizikalnih dra\xc5\xbeljajev tople in hladne vode in tudi prek dodanih rastlinskih sestavin. Hladne kopeli kr\xc4\x8dijo krvne \xc5\xbeile v ko\xc5\xbei, tople jih \xc5\xa1irijo. Slednje posledi\xc4\x8dno vpliva na zni\xc5\xbeanje krvnega tlaka in pove\xc4\x8danje sr\xc4\x8dnega utripa. Rastlinski dodatki za kopeli vsebujejo snovi, ki se vpijejo skozi ko\xc5\xbeo ali vstopijo v telo po dihalnih poteh in blagodejno u\xc4\x8dinkujejo na telo.'